**UPIŠITE OBRTNIČKU ILI SREDNJU STRUKOVNU ŠKOLU – ODABERITE OBRTNIČKO ZANIMANJE!**

Odabir srednje škole jedna je od važnih odluka u životu mladog čovjeka i njegove obitelji. Buduće zanimanje određuje što, gdje i za koliko novca ćete raditi.

Zato je bitno odabrati ono zanimanje koje ćete voljeti, za koje imate sposobnosti ili talente, koje vam je zanimljivo, koje će vas ispunjavati i omogućiti Vam samostalnost i materijalnu sigurnost.

Obrazovanje za strukovno-obrtničko zanimanje osigurava mladoj osobi da vrlo rano uđe u svijet rada, upozna pravila poslovanja tvrtke i stječe znanja koja već u prvoj godini može primijeniti u praksi.

**UKOLIKO ŽELITE:**

* **više vremena provoditi u kreativnom radu nego u školi,**
* **brzo naučiti stručno raditi i steći samostalnost u radu,**
* **zaposliti se ili otvoriti vlastitu tvrtku-obrt i biti materijalno osigurani i neovisni**

**ODABERITE OBRTNIČKO ZANIMANJE!**

**JMO OBRTNIČKI PROGRAMI (JEDINSTVENI MODEL OBRAZOVANJA)**

Obrazovanje po jedinstvenom modelu obrazovanja za obrtnička zanimanja specifično je po tome što se odvija na dva mjesta: u obrtničkoj ili srednjoj strukovnoj školi i u licenciranoj obrtničkoj radionici ili radionici trgovačkog društva.

Učenici od samih početaka svog školovanja imaju izravnu vezu sa svijetom rada i cjelokupno njihovo obrazovanje temelji se na tome da im omogući da nakon završetka obrtničke ili srednje strukovne škole budu osposobljeni za samostalno obavljanje poslova odabranog zanimanja.

Završetkom obrazovanja za obrtnička zanimanja po jedinstvenim programima obrazovanja učenici stječu kvalifikaciju i sva potrebna znanja i vještine koja im omogućuju da se odmah uključe u svijet rada.

Obrazovanje za obrtnička zanimanja traje 3 godine.

Nakon trogodišnjeg obrazovanja možete nastaviti obrazovanje u statusu redovnog učenika na način da u roku godine dana od dana završetka strukovnog programa koje ste pohađali podnesete zahtjev za nastavak obrazovanja u željenom programu u školi koja provodi taj program. Uspješnim završetkom četverogodišnjeg programa obrazovanja stječe se pravo polaganja državne mature.

**Školujte se za obrtničko zanimanje!**

**Obrtnička zanimanja imaju budućnost !**

**PREDNOSTI UPISA U OBRTNIČKA ZANIMANJA SU:**

Brzo stjecanje praktičnih znanja, mogućnost zapošljavanja, samostalnost u radu, sloboda i kreativnost, materijalna sigurnost i neovisnost, polaganje majstorskog ispita, mogućnost otvaranja vlastitog obrta.

**Za učenike koji upišu deficitarna obrtnička zanimanja postoji mogućnost dobivanja stipendije za deficitarna zanimanja.**

**ZA UPIS U OBRTNIČKE I SREDNJE STRUKOVNE ŠKOLE POTREBNO JE:**

* Elektronski se prijaviti za upis u željene škole na web stranici: [www.upisi.hr](http://www.upisi.hr)

**Nakon što ste ostvarili uvjete za upis i znate zanimanje koje možete upisati potrebno je:**

* ***Obaviti pregled kod liječnika medicine rada*** koji će potvrditi da ne postoje zdravstvene zapreke za obavljanje poslova za zanimanje za koje ste ostvarili uvjete za upis. Svake godine Hrvatski zavod za zapošljavanje donosi listu deficitarnih zanimanja za koja Zavod snosi troškove pregleda (provjerite na : [www.hzz.hr](http://www.hzz.hr)). Pregled se obavlja u domovima zdravlja, odnosno zdravstvenim ustanovama s kojima je Hrvatski zavod za zapošljavanje sklopio ugovor.
* ***Odabrati mjesto praktične nastave i sklopiti Ugovor o naukovanju s licenciranom tvrtkom-*** učenik je dužan dostaviti školi sklopljene Ugovore o naukovanju s licenciranom tvrtkom u kojoj će obavljati praktični dio naukovanja. Ugovori o naukovanju kupuju se u 4 primjerka u prodavaonicama Narodnih novina ili u knjižarama ili papirnicama.
* Popise licenciranih tvrtki možete pronaći na: **[www.okz.hr](http://www.okz.hr) ,** [**www.hok.hr**](http://www.hok.hr) i putem web aplikacije Ministarstva gospodarstva, poduzetništva i obrta:

**e naukovanje:**  **https://enaukovanje.portor.hr/**

Najavite se poslodavcu na razgovor, dođite zajedno s roditeljem/starateljem i sklopite ugovor o naukovanju. Tvrtka mora na ugovoru navesti broj licence i staviti pečat na potpis poslodavca. Sva četiri primjerka predaju se u školu.

Nakon završenog trogodišnjeg obrazovanja, položenog naučničkog ispita i dvije godine radnog iskustva možete se prijaviti za polaganje majstorskog ispita i steći titulu majstora.

**Budite poduzetnik-obrtnik!**